Folketing
2005-06-02

Jamen lad os så diskutere fremtid og indhold. Det nævnes her, at det er en grotesk situation. Virkeligheden er, at vi flytter en række kendte opgaver fra amter til kommuner. Det bliver de ikke dyrere af, det bliver de ikke større af overhovedet. Den her regering fører en politik, hvor udviklingen i økonomien alene foretages i den decentrale del af den offentlige sektor, nemlig i kommuner og amter. Det er der, der er blevet flere ansættelser. Det er der, der er fremskrivning af økonomien. Det sker også næste år, uanset indholdet af den her reform eller ej. Så til bekymringen over, om man skulle være i en værre økonomisk situation, vil jeg sige: Nej, det sker ikke med den her regerings udmærkede politik på området. Så hvis situationen er grotesk, er det jo, fordi Socialdemokratiet ikke bakker op om at lægge et bredt flertal bag den her reform, som giver en øget tryghed. For jeg er enig med hr. Ole Stavad i, at S og V fylder meget i det kommunale landskab. Derfor havde jeg meget håbet på mere medvind fra Socialdemokratiet her i huset. (Kort bemærkning).